CELEX: 62008TN0471
Language: fi
Date: 2008-10-23 00:00:00
Title: Asia T-471/08: Kanne 23.10.2008 — Toland v. parlamentti

7.2.2009   
            
            
               FI
            
            
               Euroopan unionin virallinen lehti
            
            
               C 32/37
            
         Kanne 23.10.2008 — Toland v. parlamentti
   (Asia T-471/08)
   (2009/C 32/72)
   Oikeudenkäyntikieli: englanti
   Asianosaiset
   
      Kantaja: Ciarán Toland (Dublin, Irlanti) (edustajat: Solicitor A. Burke ja E. Regan, SC)
   
      Vastaaja: Euroopan parlamentti
   Vaatimukset
   
               —
            
            
               Euroopan parlamentin puhemiehistön varapuhemies Diana Wallisin 11.8.2008 tekemä päätös A(2008) 10636, joka oli osoitettu Ciarán Tolandille, on kumottava siltä osin kuin siinä evätään kantajalta oikeus tutustua Euroopan parlamentin sisäisen tarkastuksen yksikön 9.1.2008 valmistuneeseen sisäisen tarkastuksen kertomukseen N:o 06/02, jonka otsikkona on ”Tarkastuskertomus Euroopan parlamentin jäsenten avustajakorvauksista”.
            
         
               —
            
            
               Euroopan parlamentti on velvoitettava myöntämän kantajalle oikeus tutustua Euroopan parlamentin sisäisen tarkastuksen yksikön 9.1.2008 valmistuneeseen sisäisen tarkastuksen kertomukseen N:o 06/02, jonka otsikkona on ”Tarkastuskertomus Euroopan parlamentin jäsenten avustajakorvauksista”.
            
         
               —
            
            
               Euroopan parlamentti on velvoitettava korvaamaan kantajalle näistä menettelyistä aiheutuneet oikeudenkäyntikulut.
            
         Oikeudelliset perusteet ja pääasialliset perustelut
   Kantaja pyysi Euroopan parlamentilta 11.6.2008 oikeutta tutustua Euroopan parlamentin sisäisen tarkastuksen yksikön vuosikertomukseen vuodelta 2006, mukaan luettuna 22.4.2008 päivätyn Euroopan parlamentin päätöslauselman 24 kohdassa mainitut 16 tarkastuskertomusta. Kantajalle myönnettiin 23.6.2008 päivätyllä kirjeellä osittainen oikeus tutustua yhteen näistä kertomuksista, eli sisäisen tarkastuksen kertomukseen 07/01, ja kantaja teki asetuksen (EY) N:o 1049/2001 (1) 7 artiklan 2 kohdan mukaisen uudistetun hakemuksen saadakseen oikeuden tutustua 16:een tarkastuskertomukseen kokonaisuudessaan. Euroopan parlamentin varapuhemies vastasi pyyntöön 11.8.2008 päivätyllä kirjeellä, josta kantaja sai tiedon 20.8.2008, ja myönsi oikeuden tutustua 13:een pyydetyistä sisäisen tarkastuksen kertomuksista kokonaisuudessaan, 2:een kertomuksista osittain ja eväsi oikeuden tutustua yhteen kertomuksista.
   EY 230 artiklan nojalla nostamalla asetuksen N:o 1049/2001 mukaisella kanteellaan kantaja vaatii osittain kumottavaksi 11.8.2008 tehtyä päätöstä A (2008) 10636 siltä osin kuin siinä evätään kantajalta oikeus tutustua sisäisen tarkastuksen yksikön kertomukseen N:o 06/02, jonka otsikkona on ”Tarkastuskertomus Euroopan parlamentin jäsenten avustajakorvauksista”.
   Kantaja väittää, että riidanalaisessa päätöksessä on ilmeisiä oikeudellisia virheitä ja tosiasiavirheitä, että se on suhteeton ja että siinä ei esitetä perusteluja, koska
   
               a)
            
            
               päätöksessä ei esitetä oikeudellisia perusteita sille, miksi oikeutta tutustua asiakirjoihin ei myönnetty
            
         
               b)
            
            
               päätöksessä sovelletaan lainsäädännön vastaisesti harkintavaltaa, jota sen tekijällä ei ollut
            
         
               c)
            
            
               päätöksessä ei esitetä hyväksyttäviä perusteita sille, miksi oikeutta tutustua asiakirjoihin ei myönnetty asetuksen N:o 1049/2001 4 artiklan 2 kohdan kolmannen alakohdan tai 4 artiklan 3 kohdan mukaisesti
            
         
               d)
            
            
               päätöksessä ei arvioitu sitä, oliko asiassa olemassa ylivoimainen yleinen etu, jonka merkitys mahdollisesti oli suurempi kuin kieltäytymisperusteiden
            
         
               e)
            
            
               varapuheenjohtaja ei katsonut, että demokratian ja avoimuuden mukaisten intressien merkitys oli suurempi kuin kieltäytymisperusteiden
            
         
               f)
            
            
               päätöksessä todettiin, että sisäisessä tarkastuskertomuksessa annettiin suosituksia toimintasuunnitelmien toteuttamiseksi säännös- ja lainsäädäntömenettelyssä, tai koska päätöksessä ei katsottu, että demokratia ja avoimuus säännös- ja lainsäädäntömenettelyssä ovat sellainen osa kansalaisten osallistumismahdollisuuksia, että niihin liittyvien intressien merkitys on suurempi kuin asiakirjojen tutustumisen epäämiseen liittyvien intressien merkitys.
            
         
      (1)  Euroopan parlamentin, neuvoston ja komission asiakirjojen saamisesta yleisön tutustuttavaksi 30.5.2001 annettu Euroopan parlamentin ja neuvoston asetus (EY) N:o 1049/2001 (EYVL L 145, s. 43).